15.12.2022
EL
Επίσημη Εφημερίδα της Ευρωπαϊκής Ένωσης
C 476/1
I (Ψηφίσματα, συστάσεις και γνωμοδοτήσεις)
ΣΥΣΤΑΣΕΙΣ
ΣΥΜΒΟΥΛΙΟ ΣΥΣΤΑΣΗ ΤΟΥ ΣΥΜΒΟΥΛΙΟΥ της 8ης Δεκεμβρίου 2022 σχετικά με την πρόσβαση σε οικονομικά προσιτή και υψηλής ποιότητας μακροχρόνια φροντίδα (2022/C 476/01)
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 292, σε συνδυασμό με το άρθρο 153 παράγραφος 1 στοιχείο ια), Έχοντας υπόψη την πρόταση της Ευρωπαϊκής Επιτροπής, Εκτιμώντας τα ακόλουθα: (1)
Η προσβάσιμη, οικονομικά προσιτή και υψηλής ποιότητας μακροχρόνια φροντίδα επιτρέπει στα άτομα που χρήζουν φροντίδας να διατηρούν την αυτονομία τους για όσο το δυνατόν μεγαλύτερο χρονικό διάστημα και να ζουν με αξιοπρέπεια.
Συμβάλλει στην προστασία των ανθρώπινων δικαιωμάτων, στην προώθηση της κοινωνικής προόδου και της αλληλεγγύης μεταξύ των γενεών και στην καταπολέμηση του κοινωνικού αποκλεισμού και των διακρίσεων και μπορεί να συμβάλει στη δημιουργία θέσεων εργασίας.
(2)
Τον Νοέμβριο του 2017 το Ευρωπαϊκό Κοινοβούλιο, το Συμβούλιο και η Επιτροπή διακήρυξαν τον ευρωπαϊκό πυλώνα κοινωνικών δικαιωμάτων (1), ο οποίος ορίζει 20 βασικές αρχές με σκοπό να παρέχουν στήριξη για εύρυθμες και δίκαιες αγορές εργασίας και συστήματα πρόνοιας.
Η αρχή 2 προάγει την ισότητα των φύλων προωθώντας την ίση μεταχείριση και τις ίσες ευκαιρίες μεταξύ γυναικών και ανδρών σε όλους τους τομείς.
Η αρχή 9 προάγει το δικαίωμα στην ισορροπία μεταξύ επαγγελματικής και ιδιωτικής ζωής για τα άτομα που έχουν ευθύνες παροχής φροντίδας.
Η αρχή 10 δίνει έμφαση στα δικαιώματα των εργαζομένων για υψηλό επίπεδο προστασίας της υγείας και της ασφάλειάς τους στην εργασία.
Η αρχή 17 αναγνωρίζει το δικαίωμα των ατόμων με αναπηρία στην ένταξη, ιδίως σε υπηρεσίες που τους επιτρέπουν να συμμετέχουν στην αγορά εργασίας και στην κοινωνία.
Η αρχή 18 για τη μακροχρόνια φροντίδα ορίζει ότι κάθε άνθρωπος έχει δικαίωμα σε οικονομικά προσιτές, καλής ποιότητας υπηρεσίες μακροχρόνιας φροντίδας, και ιδίως υπηρεσίες κατ’ οίκον φροντίδας και υπηρεσίες σε επίπεδο κοινότητας.
(3)
Οι υπηρεσίες μακροχρόνιας φροντίδας που οργανώνονται από τις δημόσιες αρχές, σε εθνικό, περιφερειακό ή τοπικό επίπεδο, θεωρούνται πρωτίστως κοινωνικές υπηρεσίες κοινής ωφέλειας, δεδομένου ότι επιτελούν σαφή κοινωνική λειτουργία.
Διευκολύνουν την κοινωνική ένταξη και διαφυλάσσουν τα θεμελιώδη δικαιώματα όλων των ατόμων που χρήζουν φροντίδας, συμπεριλαμβανομένων των ηλικιωμένων.
(4)
Οι περισσότεροι φροντιστές είναι γυναίκες σύμφωνα με την «Έκθεση του 2021 για τη μακροχρόνια φροντίδα: τάσεις, προκλήσεις και ευκαιρίες σε μια γηράσκουσα κοινωνία» της Ευρωπαϊκής Επιτροπής και της Επιτροπής Κοινωνικής Προστασίας (2) («έκθεση του 2021 για τη μακροχρόνια φροντίδα»).
Το έμφυλο χάσμα στην κατανομή της παροχής φροντίδας είναι ένας από τους βασικούς παράγοντες της ανισότητας μεταξύ ανδρών και γυναικών στην αγορά εργασίας.
Οι γυναίκες, κατά μέσο όρο, έχουν χαμηλότερα εισοδήματα, συμπεριλαμβανομένων των συντάξεων, και έχουν δυνητικά
(1) Διοργανική διακήρυξη για τον ευρωπαϊκό πυλώνα κοινωνικών δικαιωμάτων (ΕΕ C 428 της 13.12.2017, σ. 10).
(2) Κοινή έκθεση καταρτισμένη από την Ευρωπαϊκή Επιτροπή, Γενική Διεύθυνση Απασχόλησης, Κοινωνικών Υποθέσεων και Ένταξης και Επιτροπή Κοινωνικής Προστασίας, Long-term care report: trends, challenges and opportunities in an ageing society (Έκθεση για τη μακροχρόνια φροντίδα: τάσεις, προκλήσεις και ευκαιρίες σε μια γηράσκουσα κοινωνία), Υπηρεσία Εκδόσεων, 2021.